Author: polcic
Last saved by: ;
Company: Urad vlady SR

Predkladacia správa

„Správa o zisteniach z certifikačných overovaní štrukturálnych fondov a Kohézneho fondu k 31.12.2006“ je predkladaná ako iniciatívny materiál.
Úvodná časť správy sa venuje všeobecným informáciám o štrukturálnych fondoch a Kohéznom fonde.
V rámci štrukturálnych fondov bolo celkovo za rok 2006 predložených 326 súhrnných žiadostí o platbu (ďalej len SŽP) v celkovej sume 19 343 975 514,33 Sk, z toho bolo 279 schválených v celom objeme, 43 schválených v zníženom objeme a 4 neboli schválené. Certifikačne overovaných bolo za všetky programové dokumenty 94 SŽP, čo predstavuje 28,83 % z celkovo predložených SŽP, z toho za ERDF bolo vykonaných 40 certifikačných overovaní, za ESF 47 a za EAGGF 7.
V rámci Kohézneho fondu bolo za rok 2006 vystavených a zaslaných celkom 46 žiadostí o platbu z EK, z toho 45 žiadostí o priebežnú platbu a 1 žiadosť o záverečnú platbu. Celková suma predložených žiadostí bola 78 577 152,77 €. Sumy predložené v žiadostiach o platbu na EK boli schválené a prijaté v celom objeme a neboli zistené žiadne nezrovnalosti.
Nosná časť správy sa zaoberá zhodnotením certifikačných overovaní podľa jednotlivých programových dokumentov v rámci štrukturálnych fondov a Kohéznom fonde. Pri každom programovom dokumente je za rok 2006 uvedený počet a objem predložených súhrnných žiadostí o platbu, overovaná vzorka výdavkov, vyčíslenie neoprávnených výdavkov a najzávažnejšie nedostatky, ktoré boli identifikované v rámci certifikačných overovaní.
Posledná časť správy definuje závery a odporúčania, ktoré vyplynuli z identifikovaných zistení na rôznych stupňoch riadenia štrukturálnych fondov a Kohézneho fondu. Je potrebné upozorniť, že certifikačné overovanie sa uskutočňuje len na skúmanej vzorke. Vzhľadom na skutočnosť, že v rámci certifikačných overovaní boli zistené neoprávnené výdavky, boli riadiace orgány a sprostredkovateľské orgány pod riadiacimi orgánmi upozornené, aby opätovne uskutočňovali dôkladnú kontrolu, a aby žiadosti o platbu boli znížené o neoprávnené výdavky.
Za najzávažnejšie nedostatky, ktoré boli v rámci certifikačných overovaní zistené je možné považovať nevypracované postupy na kontrolu neprekrývania sa výdavkov na úrovni projektov a programov, nedostatočné vykonávanie kontroly na mieste, ktorá je vykonávaná formálne, nedostatočná kontrola verejného obstarávania a nezadávanie povinných údajov do IT monitorovacieho systému. Predmetné zistenia sú natoľko závažné, že môžu ohroziť reálne čerpanie prostriedkov zo štrukturálnych fondov a Kohézneho fondu, a preto je nevyhnutné pristúpiť na systémové riešenie týchto problémov.
V rámci vnútrorezortného pripomienkového konania a medzirezortného pripomienkového konania boli vysporiadané všetky pripomienky. Zásadné pripomienky boli odstránené v rámci rozporového konania.
Materiál nemá žiadny dopad na štátny rozpočet, rozpočet obcí a vyšších územných celkov, zamestnanosť, životné prostredie ani podnikateľské prostredie.